De lokale beboere i Skagen har i mange år lagt by til en stor indvandring af festglade turister i uge 29. Der har været dyre biler på vejene og højt musik om aftenen. En festlig stemning som til tider har været til gene for borgerne i byen. Men nu er den tid måske ovre. - Det er ikke noget, vi får feedback på fra vores gæster, siger Jesper Winther, der er ejer af Skagen Fiskerestaurant. Han og byens andre restaurationer har på grund af tidligere års klager fået en række regler, som skal sikre, at der i år ikke er beboere, som bliver unødig generet af turisternes festivitas. Det gælder blandt andet regler for, hvor længe og hvor højt restaurationerne må spille musik. Samtidig har Frederikshavn Kommune vagtsat to personer, som skal sørge for, at støjgrænserne bliver overholdt. Og torsdag har der endnu ikke været klager over for meget støj. - Det betyder jo, at alle de regler, der er aftalt mellem de forskellige restauratører, de er sandsynligvis overholdt. Vi har ikke fået nogen kommentarer på det her hos Distribution Nord, siger Anne-Grethe Kramme, der er Head of Business Development hos Destination Nord. Nye regler næste år Der er dog stadig ét sted i Skagen, hvor larmende turister i år har været et problem - nemlig hos CampOne Grenen Strand. - Vi har haft nogle rigtig svære udfordringer, særligt med støj og med affald, siger Tina Sørensen, der er lejrchef. Også larmende turister der vender hjem på pladsen i nattetimerne har skabt utryghed hos andre af campingpladsens gæster. - Der er jo nogle børn, der har været rigtig utrygge ved det, og er taget hjem før tid, fordi det holder jo ikke, når man ikke er tryg ved at være her, siger lejrchefen. Allerede i år har det været planen, at unge under 21 år ikke skulle være på campingpladsen. Og det skal fra næste år indskærpes endnu mere. - Næste år bliver det sådan et bookingsystem, hvor man skal acceptere, at man er 21. Kommer de så her og ikke kan dokumentere, at de er 21, så bliver de sendt hjem, siger Tina Sørensen. Hos Jesper Winther på Skagen Fiskerestaurant hører han ingen udfordringer eller problemer med støjniveauet i byen. - Det eksisterer ikke i dagligdagen, siger han. Nordjyllands Politi oplyser desuden, at uge 29 indtil videre har været rolig. Der har været to voldssager, som er under niveauet fra tidligere år. VIDEO: Se det fulde indslag herunder:

Opsummering:
I årevis har højttalerne buldret derudad i de sene timer i Skagen. Men nu er problemet med støj muligvis ved at være fortid.